‘રોક ઓન’ ફિલ્મ મારા માટે ખાસ છે, કારણ કે મને આ ફિલ્મ માટે નેશનલ ઍવોર્ડ મળ્યો હતો. ‘રોક ઓન-૨’માં મારું પાત્ર એ જ છે પણ અગાઉની ફિલ્મ આવ્યે ૮ વર્ષ થઇ ગયાં એટલે આ ૮ વર્ષમાં પાત્રોની જિંદગી પણ કેવી રીતે બદલાઇ છે તેની વાત ‘રોક ઓન-૨’માં કરવામાં આવી છે. આ ફિલ્મની સ્ટોરી પહેલાંની સ્ટોરી કરતાં એકદમ અલગ છે. ૮ વર્ષમાં ફિલ્મનાં પાત્રો- જૉ, કેડી અને આદીમાં શું પરિવર્તન આવ્યું છે અને તેમના પર શું વીતી છે તેના વિશે ‘રોક ઓન-૨’માં વાત કરવામાં આવી છે. આ ફિલ્મ સાચા અર્થમાં સિક્વલ છે. ઘણી ફિલ્મોની સિક્વલ બનતી હોય છે. એક્ટર એના એ જ રહે છે પણ ફિલ્મોમાં પાત્ર અને સ્ટોરી બિલકુલ બદલાઇ જતી હોય છે પણ ‘રોક ઓન-૨’ સાચા અર્થમાં સિક્વલ છે, કારણ કે તે જૂની વાર્તાને જ આગળ વધારે છે. અમારા બેન્ડમાં નવી જનરેશનની જિયાની એન્ટ્રી થઇ છે. શ્રદ્ધા કપૂર જિયાની ભૂમિકા નિભાવી રહી છે. અમારી જનરેશન આ નવી જનરેશન સાથે કેવી રીતે ડીલિંગ કરે છે તેની પણ વાત આ ફિલ્મમાં કરવામાં આવી છે.